Besmette spinasie laat Australiërs hallusineerArgieffoto (Foto: Aline Ponce/PIxabay) Gesondheidsowerhede in Australië sê nege mense in Sydney het ŉ “toksiese reaksie” insluitend hallusinasie getoon op spinasie wat “per ongeluk” besmet is. New South Wales Health sê mense van vier verskillende gesinne moes mediese behandeling ontvang ná hulle spinasie geëet het van Riviera Farms wat by die groothandelaar Costco aangeskaf is. Die gesondheidsowerheid waarsku oor “ernstige” moontlike simptome insluitend delirium, verwarring, hallusinasies, hartkloppings en wasigheid. Beamptes sê die spinasie “is nie veilig vir menslike verbruik nie”. Nathan Vass, woordvoerder van Riviera Farms, sê die organisasie werk saam met handelaars en reguleerders om die produkte, wat moontlik besmet is, te identifiseer en van die rakke te verwyder. Riviera Farms het alle babaspinasieprodukte met ŉ “beste voor”-datum van tot en met 28 Desember 2022 herroep. “Dit is ŉ voorsorgmaatreël en is bygewerkte inligting toe ons aangedui het dat dit slegs produkte is met ŉ ‘beste voor’-datum van 16 Desember 2022.” Enigiemand wat nog van dié spinasie gekoop het, moet dit weggooi en kan die betrokke handelaar nader vir ŉ terugbetaling. Vass sê dit wil voorkom of die produkte, wat op ŉ plaas in Victoria gekweek is en na winkels in Nieu-Suid-Wallis vervoer is, met onkruid besoedel is. “Monsters is na laboratoriums gestuur vir verdere toetse,” het hy bygevoeg. Die organisasie het owerhede dadelik in kennis gestel toe een van die handelaars hulle gekontak het. Riviera Farms verskaf al sedert die 1880’s vars produkte. “Ons is baie hartseer oor die voorval. Dit is die eerste van só aard in ons lang geskiedenis. Ons bly proaktief en deursigtig met ons verbruikers en reguleerders oor hierdie kwessie.” Dr. Darren Roberts, mediese direkteur by die inligtingsentrum oor gifstowwe in Nieu-Suid-Wallis, het aan die Sydney Morning Herald gesê sommige pasiënte is ŉ dag ná hulle simptome begin toon het, steeds siek. “Die pasiënte wat erge simptome getoon het, het besliste hallusinasies gehad. Hulle het dinge gesien wat nie daar was nie,” het hy gesê. “Hulle kan nie presies sê wat gebeur het nie.” Geen sterftes is aangemeld nie. “Ons is baie dankbaar daaroor en ons hoop dit bly só, maar hierdie mense is baie siek,” het Roberts bygevoeg.